I de næste 14 dage kan man byde frit på byggegrunde i Jammerbugt kommune.

Hvis du er på udkig efter en byggegrund, så er der i Jammerbugt kommune nu mulighed for at gøre en god handel. Deadline er om 14 dage. Det oplyser Jammerbugt kommune i en pressemeddelelse. Interesserede kan give et bud på, hvad de synes, en byggegrund bør koste. Arentsminde, Halvrimmen, Ingstrup, Kaas, Moseby, Saltum og V. Hjermitslev i Jammerbugt Kommune har byggegrunde til salg. Grundene har ingen fast pris, derfor kan interesserede byde den pris, der er luft til i byggebudgettet. Oprindeligt er prisen på kommunens grunde faste – de er fastsat i kommunens grundsalgsmodul. Men med konceptet ”Byd på en byggegrund” er kommunalbestyrelsen klar til at modtage bud, der er mindre end de angivne priser. Med andre ord, så er der ikke fastsat nogen minimumspris på grundene. Men man kommer ingen vegne med at byde en flader tyver. For bud, der ikke vurderes som acceptable, afvises. Budene skal være kommunen i hænde inden tirsdag 31. maj 2016 klokken 8.